b'\n_START_ARTICLE_\nLietuvos apskritys\n_START_SECTION_\nTarpukario Lietuvos apskritys (1918-1939)\n_START_PARAGRAPH_\nPer vokie\xc4\x8di\xc5\xb3 okupacij\xc4\x85 1915\xe2\x80\x931918\xc2\xa0m. Lietuvos apskritys sudar\xc4\x97 didesni\xc4\x85j\xc4\x85 Oberosto teritorijos dal\xc4\xaf. Po karo Vilniaus kra\xc5\xa1tas atiteko Lenkijai, o Klaip\xc4\x97dos kra\xc5\xa1tas\xc2\xa0\xe2\x80\x93 Lietuvai. 1919\xc2\xa0m. prad\xc5\xbeioje Lietuvoje buvo 31 apskritis (i\xc5\xa1samiau \xc4\x8dia). 1919\xc2\xa0m. sausio 16 d. i\xc5\xa1leistas cirkuliaras Nr. 1 \xe2\x80\x9eD\xc4\x97l savivaldybi\xc5\xb3 Lietuvoje\xe2\x80\x9c, kuris skelb\xc4\x97, kad visa Lietuva dalijama \xc4\xaf apskritis, suformuojant 20 apskri\xc4\x8di\xc5\xb3._NEWLINE_1930\xc2\xa0m. buvo 23 apskritys (kartu su 3 Klaip\xc4\x97dos kra\xc5\xa1to apskritimis, i\xc5\xa1samiau \xc4\x8dia). Apskritys buvo labai nevienodo dyd\xc5\xbeio, pvz., Sein\xc5\xb3 buvo 1100\xc2\xa0km\xc2\xb2 ir 41 t\xc5\xabkst. gyventoj\xc5\xb3, tuo tarpu \xc5\xa0iauli\xc5\xb3\xc2\xa0\xe2\x80\x93 4780\xc2\xa0km\xc2\xb2 ir 191 t\xc5\xabkst. gyventoj\xc5\xb3. Apskritys suskirstytos \xc4\xaf vals\xc4\x8dius. Kauno miestas, Klaip\xc4\x97dos miestas, Panev\xc4\x97\xc5\xbeio miestas, \xc5\xa0iauli\xc5\xb3 miestas ir Ukmerg\xc4\x97s miestas taip pat tur\xc4\x97jo atskir\xc5\xb3 apskri\xc4\x8di\xc5\xb3 status\xc4\x85. Apskrit\xc4\xaf vald\xc4\x97 apskrities vir\xc5\xa1ininkas, vietos savivaldos organai\xc2\xa0\xe2\x80\x93 taryba ir apskrities valdyba, apskritis tur\xc4\x97jo savo agronom\xc4\x85, \xc5\xbeem\xc4\x97tvarkinink\xc4\x85, aku\xc5\xa1er\xc4\x99, fel\xc4\x8der\xc4\xaf, gydytoj\xc4\x85.\n_START_SECTION_\nTeisinis statusas\n_START_PARAGRAPH_\nLietuvos apskritis buvo Lietuvos Respublikos teritorijos auk\xc5\xa1tesnysis administracinis vienetas, kurio valdym\xc4\x85 ministerijas bei kitas Vyriausyb\xc4\x97s institucijas organizavo Vyriausyb\xc4\x97. Apskrities valdymas buvo sud\xc4\x97tin\xc4\x97 valstyb\xc4\x97s valdymo dalis. Apskrities ribas bei centr\xc4\x85 nustat\xc4\x97 ir keit\xc4\x97, pavadinim\xc4\x85 jam suteikdavo ir keisdavo Lietuvos Respublikos Seimas Vyriausyb\xc4\x97s teikimu.'